**תקנות הגנת הצרכן (חובת גילוי של מחירי טובין מחוץ לישראל)(הוראת שעה), התשע"ז – 2017**

בתוקף סמכותי לפי סעיף 4 ו – 37 לחוק הגנת הצרכן, התשמ"א – 1981 [[1]](#footnote-1) (להלן – החוק), בהתייעצות עם הממונה על הגנת הצרכן והסחר הוגן ובאישור ועדת הכלכלה של הכנסת, אני מתקין תקנות אלה:

|  |  |  |  |
| --- | --- | --- | --- |
| הגדרות | 1. | "מחוץ לישראל" – למעט האזור כהגדרתו בחוק מס ערך מוסף, התשל"ו – 1976 [[2]](#footnote-2);  "הועדה לבדיקת פערי מחירים" – ועדה שתוקם במשרד הכלכלה והתעשייה (להלן – המשרד) ואשר חבריה יהיו מנכ"ל משרד הכלכלה והתעשייה ושני עובדים מקרב אנשי המשרד, שיבחרו על ידו וכן הממונה על הגנת הצרכן והסחר הוגן ועובד נוסף מהרשות להגנת הצרכן ולסחר הוגן (להלן – הרשות) שיבחר על ידו.  "עוסק" – קמעונאי גדול כהגדרתו בחוק קידום התחרות בענף המזון, התשע"ד – 2014 [[3]](#footnote-3). | |
| הוועדה והדין וחשבון | 2. | (א) | הוועדה לבדיקת פערי מחירים (להלן – הוועדה) תערוך דין וחשבון ובו רשימה של טובין ומחיריהם הממוצע במדינות מחוץ לישראל; הוועדה תכלול בדין וחשבון טובין אשר נבחנו לפי השיקולים שלהלן, כולם או חלקם –   1. טובין מוטי יבוא; 2. ריכוזיות גבוהה בשוק בישראל של הטובין; 3. נתח הטובין בסל הצריכה, לרבות התפלגות הצריכה לפי סוגי אוכלוסיות; 4. מחירי הטובין והתנודתיות שלהם לאורך זמן; 5. פער מחירים ממוצע בין מחיר הטובין בישראל ומחיר הטובין במדינות מחוץ לישראל; 6. שיקולים נוספים שיבחנו, כגון שיקולי תעסוקה, כשרות, מסים, הגנת הצרכן, תחרות ומדיניות יבוא. |
|  |  | (ב) | הוועדה רשאית, אם תסבור שהדבר נחוץ, להתייעץ עם הממונה על הגבלים עסקיים בנוגע להתקיימות השיקול האמור בתקנה 2(א)(2) לעיל; בנוסף, רשאית הוועדה להתייעץ, בנוגע להתקיימות השיקולים כאמור עם כל גורם שתמצא לנכון. |
|  |  | (ג) | הוועדה תעדכן את הדין וחשבון אחת לרבעון ותפרסמו באתר האינטרנט של המשרד. |
| המלצת הוועדה והחלטת השר על רשימת טובין | 3. | (א) | הוועדה תגיש את הדין וחשבון לשר ותמליץ לו על הטובין שיש להחיל לגביהם את הוראות תקנות אלה מן הטעם כי מתקיים לגביהם פער מחירים לא הוגן לצרכן בישראל בהתאם לאמות מידה שקבעה הרשות לעניין זה; ההמלצה תכלול את מחיריהם הממוצע של הטובין במדינות מחוץ לישראל, בשקלים חדשים. |
|  |  | (ב) | השר יחליט, על סמך המלצת הוועדה, על רשימה של טובין, שנמצאו בהם פערי מחירים לא הוגנים לצרכן, עליהם יחולו הוראות תקנות אלו (להלן – רשימת הטובין); רשימת הטובין תכלול את מחיריהם הממוצע במדינות מחוץ לישראל בשקלים חדשים. |
|  |  | (ג) | השר רשאי לקבל את המלצת הוועדה במלואה או בחלקה. |
|  |  | (ד) | רשימת הטובין, תפורסם באתר האינטרנט של הרשות ותעודכן אחת לרבעון, ככל שיחול שינוי בהחלטת השר. |
| פרסום הדין וחשבון ורשימת הטובין | 4. | (א) | הדין וחשבון ורשימת הטובין יפורסמו לראשונה ביום העבודה הראשון בחודש העוקב לאחר תחילת תוקפן של תקנות אלה. |
|  |  | (ב) | העדכונים הרבעוניים יפורסמו ביום העבודה הראשון ברבעון העוקב. |
| חובת גילוי של מחירי טובין מחוץ לישראל | 5. | (א) | עוסק המוכר טובין המנויים ברשימת הטובין (להלן – הטובין), יגלה לצרכן, לגבי אותם טובין, את מחיריהם הממוצע במדינות מחוץ לישראל, כפי שפורסמו ברשימת הטובין. |
|  |  | (ב) | הגילוי כאמור בתקנת משנה (א) יהיה בשלט שיוצמד למדף עליו מוצעים הטובין למכירה (להלן – השלט); כותרת השלט תהיה "מחיר ממוצע של \_\_\_\_\_ במדינות מחוץ לישראל", תוך ציון מפורש של שם הטובין והברקוד שלו בישראל; האותיות והספרות על גבי השלט יהיו ברורות וקריאות ובצבע שונה מצבע הרקע עליו הן מופיעות, באופן שהצרכן יוכל להבין את האמור בו. |
|  |  | (ג) | מבלי לגרוע מתקנות משנה (א) ו- (ב), עוסק המציע למכירה את הטובין בשיווק מרחוק, כהגדרתו בסעיף 14ג(ו) לחוק, יגלה לצרכן, בסמוך לטובין, באופן בולט לעין ובאותיות וספרות ברורות וקריאות, את מחיריהם הממוצע במדינות מחוץ לישראל; גילוי זה יהיה מובחן ממחיר הטובין בישראל, כפי שמוצג על ידי העוסק. |
|  |  | (ד) | העוסק יעדכן את השלט בהתאם לרשימת הטובין שפורסמה על ידי הממונה כאמור בתקנה 4, לא יאוחר משני ימי עסקים ממועד פרסום העדכון הרבעוני. |
| תחילה | 6. | תחילתן של תקנות אלה ביום \_\_\_\_\_\_\_\_. | |
| הוראת שעה | 7. | תקנות אלה יחולו בתקופה של שלוש שנים מיום כניסתן לתוקף. | |
|  | | | |

**דברי הסבר**

**רקע כללי** משרד הכלכלה והתעשייה, פועל בשנים האחרונות לטובת הפחתת יוקר המחייה במשק באמצעות מגוון כלים ופעולות. מסקירה כללית שבוצעה במשרד עולה כי רמת המחירים בישראל ביחס לתוצר לנפש (בהינתן סל צריכה מייצג – מתודולוגיה של ה – OECD), גבוהה בכ – 20% לעומת ממוצע מדינות ה – OECD.

על מנת להתמודד עם סוגיה זו ולגבש צעדי מדיניות אופרטיביים, נדרש ליצור תשתית מידע ונתונים אשר יאפשרו זיהוי מגמות ותופעות לטובת מענה ממוקד ויעיל. חלק אינטגרלי מפעילות זו כולל בחינת נתונים ומגמות במשק הישראלי ובהשוואה בינלאומית.

אשר על כן מטרת התקנות היא להציג לצרכן במועד הרכישה את העלויות של טובין הנמכרים במחיר גבוה, יחסית למדינות אחרות במטרה לשקף מחירים אלו בעת שיקולי הרכישה, כאשר ההנחה היא כי מחירי המוצר בחו"ל הם פרט מהותי בעסקת הרכישה של אותו מוצר בארץ.

**לתקנה 2 המוצעת** לצורך בחירת המוצרים עליהם יחולו התקנות יוכן דין וחשבון על ידי ועדה שתוקם לצורך כך ובו נתונים בסיסיים אודות מחיר הטובין. הדין וחשבון יאפשר לזהות טובין, אשר נמכרים גם במדינות אחרות, שלגביהם קיימת ריכוזיות בשוק המקומי ופער מחירים משמעותי בהשוואה למחיר של אותם טובין במדינות ברות השוואה.

הוועדה רשאית להתייעץ עם כל גורם שתמצא לנכון ועם הרשות להגבלים עסקיים בפרט בנוגע לריכוזיות המוצר בישראל.

הדין וחשבון יפורסם באתר האינטרנט של המשרד ויעודכן אחת לרבעון, לרבות המחירים במדינות מחוץ לישראל.

**לתקנה 3 המוצעת** הוועדה תגיש את הדין וחשבון לשר עם המלצה לגבי הטובין עליהם יש להחיל את הוראות התקנות, כיוון שמתקיים לגביה פער מחירים לא הוגן לצרכן בישראל. בחינת שאלת ההוגנות תהיה בהתאם לאמות מידה שתקבע הרשות. לאחר מכן השר יחליט, על סמך החלטת הוועדה, על רשימת טובין שנמצאו בהם פערי מחירים לא הוגנים, לרבות מחיריהם הממוצע במדינות מחוץ לישראל.

רשימת הטובים תפורסם באתר הרשות והיא תתעדכן אחת לרבעון ככל שיחול שינוי בהחלטת השר.

**לתקנה 4 המוצעת** מוצע לקבוע כי הדין וחשבון ורשימת הטובין יפורסמו לראשונה ביום העבודה הראשון בחודש העוקב לאחר תחילת תוקף התקנות. כמו כן, העדכונים הרבעוניים יפורסמו ביום העבודה הראשון ברבעון העוקב.

**לתקנה 5 המוצעת** כדי שמחירי אותם מוצרים במדינות מחוץ לישראל יובאו לידיעת הצרכן, מוצע לחייב את העוסק בגילוי נאות. עוסק לעניין זה הוא קמעונאי גדול כהגדרתו בחוק קידום התחרות בענף המזון.

אשר על כן, עוסק המוכר את המוצרים שברשימת הטובין יגלה את המחירים של המוצר במדינות מחוץ לישראל, בשלט שיוצמד למדף, עליו מונח המוצר. על גבי השלט יכתוב העוסק את מחיריהם הממוצע מחוץ לישראל, כפי שמצוין ברשימת הטובין עליהם החליט השר. השלט יהיה ברור, תהיה לו כותרת ברורה והוא יציין במפורש את שם המוצר והברקוד שלו לגביו מתקיים הגילוי בדבר מחירו במדינות מחוץ לישראל.

זאת ועוד, מוצע לקבוע כי באתר מכר מקוון יחויב העוסק לציין בסמוך לאותו מוצר את מחיריהם במדינות מחוץ לישראל. יחד עם זאת גילוי זה יהיה מובחן ממחירו של המוצר בישראל וזאת כדי למנוע בלבול בקרב הצרכנים בדבר המחיר האמיתי של המוצר.

1. ס"ח התשמ"א, עמ' 248 [↑](#footnote-ref-1)
2. [↑](#footnote-ref-2)
3. ס"ח תשע"ד עמ', 438 [↑](#footnote-ref-3)